open-index/open-wikipedia-markdown huggingface dataset:
Μήνας

Ο **Μήνας** είναι ημερολογιακή μονάδα χρόνου, υποδιαίρεση του έτους. Η προέλευση και χρησιμοποίηση αυτής τις χρονικής περιόδου, με βάση την οποία μετρούσαν οι άνθρωποι τις ημέρες του χρόνου, εμφανίστηκε σύμφωνα με αρχαιολογικά ευρήματα από τους προϊστορικούς ακόμα χρόνους και σχετίζεται με τις φάσεις της σελήνης και τον σεληνιακό μήνα, που είναι περίπου 29.5 ημέρες.

## Γρηγοριανό ημερολόγιο

Στο Γρηγοριανό ημερολόγιο το έτος διαιρείται σε 12 μήνες που έχουν από 28 ως 31 ημέρες.

* Ιανουάριος (31 ημέρες)
* Φεβρουάριος (28 ή 29 ημέρες)
* Μάρτιος (31 ημέρες)
* Απρίλιος (30 ημέρες)
* Μάιος (31 ημέρες)
* Ιούνιος (30 ημέρες)
* Ιούλιος (31 ημέρες)
* Αύγουστος (31 ημέρες)
* Σεπτέμβριος (30 ημέρες)
* Οκτώβριος (31 ημέρες)
* Νοέμβριος (30 ημέρες)
* Δεκέμβριος (31 ημέρες)

## Αττικό ημερολόγιο

Το Αττικό ημερολόγιο είχε 12 μήνες με 29 ή 30 ημέρες.
* Εκατομβαιών (30 ημέρες)
* Μεταγειτνιών (29 ημέρες)
* Βοηδρομιών (30 ημέρες)
* Πυανεψιών (29 ημέρες)
* Μαιμακτηριών (30 ημέρες)
* Ποσειδεών (29 ημέρες)
* Γαμηλιών (30 ημέρες)
* Ανθεστηριών (29 ημέρες)
* Ελαφηβολιών (30 ημέρες)
* Μουνιχιών (29 ημέρες)
* Θαργηλιών (30 ημέρες)
* Σκιροφοριών (29 ημέρες)
## Εξωτερικοί σύνδεσμοι

Κατηγορία:Μονάδες χρόνου
Κατηγορία:Ημερολόγια
Αγχιάλη

Η **Αγχιάλη** ήταν αρχαία ελληνική πόλη της Κιλικίας, στη Μικρά Ασία, παρά του ποταμού Αγχιαλέως. Σύμφωνα με την παράδοση την πόλη αυτή την είχε κτίσει ο Βασιλιάς των Ασσυρίων Σαρδανάπαλος, για τον οποίο μάλιστα λέγονταν πως είχε ταφεί σ΄ αυτή την πόλη. 

Πολλοί ιστορικοί ισχυρίζονταν ότι πρόκειται για την ίδια την πόλη που ονομάσθηκε αργότερα Ταρσός. Κατά μία όμως άλλη παράδοση φέρεται ότι τόσο η Αγχιάλη όσο και η Ταρσός κτίσθηκαν από τον ίδιο Βασιλιά τον Σαρδανάπαλο και μάλιστα μέσα σε μια και μόνο ημέρα. Όπως δε σημειώνει ο Στράβων και άλλοι αρχαίοι συγγραφείς υπήρχε στην περιοχή μαρμάρινη επιγραφή στην οποία και αναφέρονταν τα ακόλουθα: "*Σαρδανάπαλος ο Κυνδαράξεω παίς Αγχιάλην και Ταρσόν έδειμεν*, (=έκτισε), *εν ημέρα μιά*".

Κατά την ελληνιστική περίοδο σημαντική υπήρξε η Βασίλισσα της Αγχιάλης Άβα που όμως δεν καρποφόρησαν οι προσπάθειές της να διατηρήσει το Βασίλειό της έξω από τη Ρωμαϊκή επικυριαρχία.

## Πηγές
*"Νεώτερον Εγκυκλοπαιδικόν Λεξικόν Ηλίου" τομ.1ος, σελ.384.

Κατηγορία:Αρχαίες πόλεις της Κιλικίας
Κατηγορία:Αρχαίες ασσυριακές πόλεις
Τεν Φλωριάς

thumb|right|Ο Καμίγ Φλαμμαριόν έργο του Τεν Φλωριά                                         
thumb|right|Τεν Φλωριά: «Τοπίο». (Συλλογή Γιώργου Κάρτερ)
Ο **Τεν Φλωριάς** (1897 - 1969) ήταν Έλληνας ζωγράφος που γεννήθηκε στους Καστελλάνους της Κέρκυρας. Αρχικά σπούδασε στην ιστορική Καλλιτεχνική Σχολή της γενέτειράς του, έχοντας δασκάλους τον Γεώργιο Σαμαρτζή και τον Στέφανο Τριβόλη. Την εποχή που ο Κωνσταντίνος Παρθένης έμεινε στην Κέρκυρα, ο Φλωριάς πήρε μαθήματα απ’ αυτόν, όπως και η Αγλαΐα Παπά.

Από το 1918 (ή το 1920), που θα εγκατασταθεί στη Γαλλία, έως το 1936, που θα επιστρέψει στο νησί του, τα έργα του φιλοξενούνται συχνά στις μεγάλες αίθουσες του Παρισιού, όπως, π.χ., το 1924 στο Salon des Independants  και το 1929 στο Salon d´ Automne. Στο Παρίσι συνδέθηκε στενά με τον Δημήτρη Γαλάνη, στο ατελιέ του οποίου γνώρισε διάσημους καλλιτέχνες, τον Πικασό, τον Ανρί Ματίς, τον Ντεραίν, τον Μπονάρ.

Στη Γαλλία, στους κύκλους του Μονπαρνάς και της Μονμάρτρης, διαμόρφωσε τη ζωγραφική εκφραστική του και το προσωπικό του ύφος. Ο ιστορικός της νεοελληνικής τέχνης, Φώτος Γιοφύλλης, λέει ότι ο Φλωριάς «δεν ακολουθεί πιστά τα χρώματα της φύσης και ξαναπλάθει το κάθε θέμα με δικές του, ατομικές χρωματικές αρμονίες». Το 1937 ο Φλωριάς θα ξαναβρεθεί στο Παρίσι, για να δεχτεί με τον Γαλάνη το Α΄βραβείο και το Χρυσό Μετάλλιο της Διεθνούς Έκθεσης, που οργάνωσε εκεί το Πανεπιστήμιο. 

Το 1958 ανέλαβε τη ζωγραφική διακόσμηση της Αίθουσας Τελετών της Σχολής Πολέμου στη Θεσσαλονίκη, ένα έργο που εκτέλεσε με έμπνευση και ευρηματικότητα. Άλλα έργα του υπάρχουν στην Εθνική Πινακοθήκη της Γαλλίας, στην Εθνική Πινακοθήκη του Βελιγραδίου, στη Δημοτική Πινακοθήκη της Κέρκυρας, στην Αναγνωστική Εταιρία και σε πολλές ιδιωτικές  συλλογές. Η «Κερκυραϊκή Πινακοθήκη», το 2009, παρουσίασε μιαν αναδρομική έκθεση έργων του, που ανανέωσε το ενδιαφέρον του κοινού για την τέχνη αυτού του δημιουργού.

Ο Τεν Φλωριάς πέθανε στην Κέρκυρα το 1969.

## Παραπομπές


## Πηγές
* Φώτου Γιοφύλλη: «Ιστορία της νεοελληνικής τέχνης», εκδ. Το Ελληνικό Βιβλίο, 1963.
* Τώνη Σπητέρη: «3 αιώνες νεοελληνικής τέχνης», εκδ. Πάπυρος, 1979.
* Α. Χ. Χρήστου: «Κερκυραίοι ζωγράφοι του 19ου και 20ού αιώνα», εκδ. Δημοτικής Πινακοθήκης Δήμου Κερκυραίων.
* Νίκου Βουτηρά: «20ός αιώνας: η ζωγραφική στην Κέρκυρα», εφημ. Η Κέρκυρα Σήμερα, 11.9.2008 και 24.9.2008.

Κατηγορία:Έλληνες ζωγράφοι του 20ού αιώνα
Κατάλογος αντικειμένων NGC (1-999)

Ο New General Catalogue (*Νέος Γενικός Κατάλογος*, για συντομία *NGC*) είναι από τους πιο διαδεδομένους και ολοκληρωμένους αστρονομικούς καταλόγους για τους ερασιτέχνες αστρονόμους και περιλαμβάνει 7.840 αντικείμενα του βαθέος ουρανού, γνωστά και ως **αντικείμενα NGC**, όπως γαλαξίες και αστρικά σμήνη.

## NGC 1 έως NGC 99

## 100-199

## 200-299

## 300-399

## 400-499

## 500-599

## 600-699

## 700-799

## 800-899

## 900-999

## Δείτε επίσης
* Κατάλογος αντικειμένων New General Catalogue
* Κατάλογος αντικειμένων NGC (1000-1999)
* Κατάλογος αντικειμένων NGC (2000-2999)
* Κατάλογος αντικειμένων NGC (3000-3999)
* Κατάλογος αντικειμένων NGC (4000-4999)
* Κατάλογος αντικειμένων NGC (5000-5999)
* Κατάλογος αντικειμένων NGC (6000-6999)
* Κατάλογος αντικειμένων NGC (7000-7840)

## Σημειώσεις



*0
NGC 1-999
Ένωση Ποδοσφαιρικών Σωματείων Αργολίδας

Η **Ένωση Ποδοσφαιρικών Σωματείων Αργολίδας** (**Ε.Π.Σ.Α.**) είναι το όργανο διοίκησης του ποδοσφαίρου στον Νομό Αργολίδας, στην Επαρχία Τροιζηνίας και στην Επαρχία Ύδρας. Η Ε.Π.Σ. Αργολίδας έχει έδρα το Ναύπλιο και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.).

Βασικές διοργανώσεις της Ένωσης είναι το τοπικό ποδοσφαιρικό πρωτάθλημα και το Κύπελλο Αργολίδας, στο οποίο μετέχουν οι ομάδες των τοπικών κατηγοριών, τα σωματεία-μέλη της Ένωσης που αγωνίζονται σε εθνικές ερασιτεχνικές κατηγορίες και οι ερασιτεχνικές ομάδες των μελών της Ένωσης που τυχόν αγωνίζονται σε επαγγελματικές κατηγορίες της Ελλάδας. Επίσης, η Ένωση διοργανώνει πρωταθλήματα εφήβων και παίδων και συγκροτεί τη Μικτή Ε.Π.Σ. Αργολίδας που συμμετέχει σε αγώνες με τις μικτές άλλων Ενώσεων.

Ο *πρωταθλητής Αργολίδας* λαμβάνει μέρος στο ειδικό πρωτάθλημα της Ε.Π.Ο. για την άνοδο στη χαμηλότερη εθνικού επιπέδου κατηγορία. Ο *κυπελλούχος Αργολίδας* αγωνίζεται στο Κύπελλο Ερασιτεχνών Ελλάδας. Η Ένωση απονέμει ετήσια έπαθλα στους καλύτερους σκόρερ και Κύπελλο Ήθους στις ομάδες με την καλύτερη βαθμολογία "ευ αγωνίζεσθαι" (fair play) της κάθε κατηγορίας.

## Ιστορία
Η Ε.Π.Σ. Αργολίδας συστάθηκε το 1963 έπειτα από πρωτοβουλία του προέδρου του Παναργειακού Νίκου Ζαφείρη. Μέχρι τότε οι σύλλογοι του νομού μετείχαν στο πρωτάθλημα Αργολιδοκορινθίας, που διοργάνωνε η Ε.Π.Σ. Κορινθίας. Ιδρύθηκε επίσημα το 1964. Τα ιδρυτικά σωματεία της ένωσης ήταν έξι (στις 12 Αυγούστου 1964 έλαβαν χώρα οι αρχαιρεσίες για την ανάδειξη Δ.Σ., το οποίο είναι και το πρώτο Δ.Σ):
* Απόλλων Άργους
* Α.Ο. Αργοναύτης Νέας Κίου
* Α.Ε.Κ. Άργους
* Α.Π.Ο. Παναργειακός
* Προίτος Νέας Τίρυνθας
* Α.Ε. Κρανιδίου 

Τον Νοέμβριο του 1967 καταργήθηκε από την τότε Κυβέρνηση η Διοίκηση και αντικαταστάθηκε από νέα, διορισμένη από το Πρωτοδικείο. Έκτοτε και για πολλά χρόνια (40 έτη) διοίκησαν την Ένωση Διοικητικά Συμβούλια με Πρόεδρο τον Κώστα Αντωνιάδη, που ήταν από τους μακροβιότερους Προέδρους.

## Πρωτάθλημα

Η δομή του πρωταθλήματος της Ε.Π.Σ. Αργολίδας είναι η εξής:
* Α1 Κατηγορία
* Α2 Κατηγορία
** 1ος Όμιλος
** 2ος Όμιλος
* Β΄ Κατηγορία
** 1ος Όμιλος
** 2ος Όμιλος

### Πρωταθλητές

### Σύνολο τίτλων Πρωταθλήματος

### Σκόρερ Α1
Περιλαμβάνει και τις δύο φάσεις του πρωατθλήματος.

*Πηγή: [https://www.epsarg.gr/results/stats/stats.php epsarg.gr]*

## Κύπελλο

Στο θεσμό του κυπέλλου συμμετέχουν τα σωματεία της Ε.Π.Σ. Αργολίδας.

### Τελικοί

### Σύνολο τίτλων Κυπέλλου

## Σούπερ Καπ

Το Σούπερ Kαπ Αργολίδας, *Κύπελλο Φιλίας & Αλληλεγγύης* είναι ποδοσφαιρικός αγώνας ανάμεσα στον πρωταθλητή και στον κυπελλούχο της προηγούμενης αγωνιστικής περιόδου.  

### Τελικοί

## Το δυναμικό της Ε.Π.Σ. Αργολίδας

## Σημειώσεις


## Παραπομπές


## Εξωτερικοί σύνδεσμοι
* 
* 

*
Κατηγορία:Ενώσεις Ποδοσφαιρικών Σωματείων
Κατηγορία:Αθλητισμός στην Αργολίδα
Ιπτάμενος ιατρός

Ο **Ιπτάμενος Ιατρός Αεροπορικής Ιατρικής** (*Ι.Ι.Α.Ι.*), όπως είναι γνωστός στην Ελλάδα, και **Ιπτάμενος Ιατρός** (*Flight surgeon*), όπως είναι γνωστός διεθνώς,  είναι ειδικά εκπαιδευμένος στην Αεροδιαστημική ιατρική αξιωματικός ιατρός της Πολεμικής Αεροπορίας. Στα καθήκοντά του περιλαμβάνονται η επιλογή ιπτάμενου προσωπικού, η αξιολόγηση πτητικής καταλληλότητάς τους, η προληπτική ιατρική, η εκπαίδευση ιπτάμενου προσωπικού στη Φυσιολογία Πτήσεων, η συμμετοχή στις πτήσεις, η αεροδιακομιδή ασθενών, η έρευνα και διάσωση, η  αντιμετώπιση αεροϊατρικών περιστατικών και η συμμετοχή στη διερεύνηση αεροπορικών ατυχημάτων.

Κάθε Πτέρυγα Μάχης της Π.Α. διαθέτει τουλάχιστον έναν Ι.Ι.Α.Ι. ο οποίος διαχειρίζεται τα περιστατικά ασθένειας των χειριστών και ασκεί την αεροιατρική κρίση (εάν ένας χειριστής είναι ικανός για πτήση ή όχι), ενώ ταυτόχρονα συμμετέχει στις υπόλοιπες δραστηριότητες της Υγειονομικής Υπηρεσίας της Πτέρυγας.

Ξεχωριστό κομμάτι των υποχρεώσεων του Ι.Ι.Α.Ι είναι η εκπαίδευση των πληρωμάτων σε θέματα αεροπορικής ιατρικής και φυσιολογίας πτήσεων και η έρευνα σε σχετικά θέματα. Για την καλύτερη κατανόηση του περιβάλλοντος της πτήσης ο Ι.Ι.Α.Ι συμμετέχει σε εκπαιδευτικές πτήσεις των Πολεμικών Μοιρών ως πλήρωμα.

Η Ελληνική Πολεμική Αεροπορία διαθέτει το *Κέντρο Αεροπορικής Ιατρικής*, το οποίο είναι ανεξάρτητη μονάδα αλλά υποστηρίζεται από το 251 Γενικό Νοσοκομείο Αεροπορίας.

## Εξωτερικοί σύνδεσμοι
*Το Κέντρο Αεροπορικής Ιατρικής της Ελληνικής Πολεμικής Αεροπορίας

Κατηγορία:Αεροπορική ιατρική
Κατηγορία:Πολεμική αεροπορία
March On, Bahamaland

**March On, Bahamaland** είναι ο εθνικός ύμνος της νησιωτικής χώρας Μπαχάμες. Συνθέτης είναι ο Τίμοθι Γκίμπσον, ο οποίος έγραψε και τους στίχους. Καθιερώθηκε το 1973, όταν η χώρα απέκτησε την ανεξαρτησία της από το Ηνωμένο Βασίλειο.

## Στίχοι

:Lift up your head to the rising sun, Bahamaland;
:March on to glory, your bright banners waving high.

:See how the world marks the manner of your bearing!
:Pledge to excel through love and unity.

:Pressing onward, march together
:to a common loftier goal;

:Steady sunward, tho' the weather
:hide the wide and treachrous shoal.

:Lift up your head to the rising sun, Bahamaland,
:'Til the road you've trod lead unto your God,
:March on, Bahamaland.

## Ελληνική μετάφραση

:Σήκωσε ψηλά το κεφάλι σου εκεί που ανατέλλει ο ήλιος, γη των Μπαχάμας 
:Προχώρα προς τη δόξα, οι λαμπρές σου σημαίες κυματίζουν ψηλά.

:Δες πώς ο κόσμος γιορτάζει τον τρόπο της γέννησής σου! 
:Υποσχέσου ότι θα είσαι εξαιρετική μέσω της αγάπης και της ομόνοιας. 

:Με πίεση προς τα εμπρός, παρελάστε μαζί
:σε έναν κοινό πιο υψηλό στόχο 

:Σταθερά προς τον ήλιο, παρότι ο καιρός
:κρύβει τα πλατιά και επικίνδυνα ρηχά σου νερά.

:Σήκωσε ψηλά το κεφάλι σου εκεί που ανατέλλει ο ήλιος, γη των Μπαχάμας,
:Ως ότου ο δρόμος που εσύ έχεις βαδίσει οδηγήσει προς τον Θεό σου,
:Προχώρα μπροστά, γη των Μπαχάμας.

## Εξωτερικοί σύνδεσμοι
* Ο ύμνος στο nationalanthems.info.

Κατηγορία:Εθνικοί ύμνοι
Κατηγορία:Εθνικά σύμβολα των Μπαχαμών
Νίκος Σκιαδάς

Ο **Νίκος Ε. Σκιαδάς** (Άγιος Βλάσιος Τριχωνίδας, 1920 - Αθήνα, 2003) ήταν Έλληνας τυπογράφος, ιστοριογράφος, ταξιδιωτικός και παιδικός συγγραφέας.

Ο Σκιαδάς έμαθε τα πρώτα γράμματα στο δημοτικό σχολείο Αμπελίων. Τελείωσε το γυμνάσιο στο Αγρίνιο, αλλά ο Πόλεμος του 1940, η Κατοχή και ο Εμφύλιος δεν του επέτρεψαν να σπουδάσει. Μετά τον πόλεμο, εργάστηκε ως τυπογράφος στην Αθήνα. 

Παράλληλα με την εργασία του ως τυπογράφος, ο Σκιαδάς καταπιάστηκε με τα συνδικαλιστικά και την ιστορία της τυπογραφίας. Το 1966, κυκλοφόρησε το *Χρονικό της τυπογραφίας* σε έκδοση του Σωματείου Τυπογράφων της Αθήνας. Ο τόμος αυτός αποτέλεσε τη βάση για το τρίτομο έργο του *Το χρονικό της ελληνικής τυπογραφίας* (1976&ndash;1983), στο οποίο περιγράφεται η ιστορία της ελληνικής τυπογραφίας από το 1476 έως και το 1909. 

Αν και έζησε κυρίως στην Αθήνα, σε όλη του τη ζωή παρέμεινε συνδεδεμένος με την πατρώα του γη. Συνεργάστηκε με την *Αιτωλοακαρνική Εγκυκλοπαίδεια* του Γιάννη Κουφού, ενώ υπήρξε ο πρώτος συντάκτης της εφημερίδας *Αχελώος* του Πολιτιστικού Συλλόγου Αγιοβλασιτών Αθήνας. Συνεργάστηκε επίσης με τα περιοδικά *Νέα Εστία*, *Σύγχρονα θέματα*, *Φθιώτις*, *Στερεά Ελλάς*, *Ξενία*, *Δημοκρατικός Συναγερμός* και *Τα Κυνηγετικά Νέα*. 

Ο Σκιαδάς έγραψε επίσης ταξιδιωτικά και παιδικά βιβλία. Το βιβλίο του *Δέκα παιδιά* βραβεύθηκε από την Γυναικεία Λογοτεχνική Συντροφιά το 1967 με το βραβείο ταξιδιωτικού μυθιστορήματος εις μνήμην Κώστα Ελευθερουδάκη. Το ίδιο βιβλίο κυκλοφόρησε το 1987 διασκευασμένο για παιδιά με τον τίτλο *Δέκα μικροί ταξιδιώτες*. 

Ο αδελφός του, Βασίλης Σκιαδάς, ήταν υπίλαρχος στον ΕΛΑΣ και τραυματίστηκε βαριά στην μάχη της Αμφιλοχίας το 1944. Γι' αυτόν ο Νίκος Σκιαδάς έγραψε το βιβλίο *Καπετάν Επαμεινώνδας* (1989). Το τελευταίο βιβλίο του Νίκου Σκιαδά, ένας τυπογραφικός οδηγός με τίτλο *Για την τυπογραφική δεοντολογία*, κυκλοφόρησε το 1992.

## Εργογραφία
* *Χρονικό της τυπογραφίας*, 1966
* *Δέκα παιδιά*, π. 1967
* *Ο Κοσμάς Αιτωλός και η εποχή του*, 1972
* *Το χρονικό της ελληνικής τυπογραφίας*, τρεις τόμοι, 1976&ndash;1983
* * Αυτοσχέδιοι: Στοχασμοί για τον Τύπο και την τυπογραφία του Αδαμάντιου Κοραή*, 1983
* *Δέκα μικροί ταξιδιώτες*, 1987
* *Ο Χουσιάδας*, 1988
* *Αχελώος: Τo παιδί και το ποτάμι*, 1988
* *Καπετάν Επαμεινώνδας*, 1989
* *Ο μεθυσμένος πετεινός*, 1990
* *Για την τυπογραφική δεοντολογία*, 1992

## Πηγή
* «Νίκος Ε. Σκιαδάς», από τον ιστοχώρο του Δήμου Παρακαμπυλίων Αιτωλοακαρνανίας. (Ανακτήθηκε στις 21 Μαρτίου 2009.)

Κατηγορία:Έλληνες συγγραφείς του 20ού αιώνα
Ανδρέας Λαμπρόπουλος

:*Το λήμμα αναφέρεται στον πολιτικό. Για τον ποδοσφαιριστή με το ίδιο ονοματεπώνυμο, δείτε [[Ανδρέας Λαμπρόπουλος (ποδοσφαιριστής)]].*
:*Για προσωπικότητες με ίδιο επίθετο, δείτε: [[Λαμπρόπουλος]]*

Ο **Ανδρέας Λαμπρόπουλος** (1886 - 1960) ήταν Έλληνας νομικός και πολιτικός, που χρημάτισε υπουργός Γεωργίας από το 1950 έως το 1951 και διετέλεσε διοικητής της Αγροτικής Τράπεζας της Ελλάδος.

## Βιογραφία
Γεννήθηκε στην Κυπαρισσία και ήταν διδάκτορας της Νομικής Σχολής του Πανεπιστημίου των Αθηνών. 

Διετέλεσε διοικητής της Αγροτικής Τράπεζας της Ελλάδας από τον Απρίλιο του 1935 έως τον Αύγουστο του 1941 και από τον Οκτώβριο του 1941 έως τον Ιανουάριο του 1945.

Έγινε για πρώτη φορά υπουργός Γεωργίας στη βραχύβια κυβέρνηση συνασπισμού Φιλελευθέρων - ΔΣΚ (Σοφ. Βενιζέλου - Γεωργίου Παπανδρέου), στις 28 Αυγούστου 1950.  Παρέμεινε υπουργός και στην επόμενη κυβέρνηση. Στην κυβέρνηση που ακολούθησε ήταν υπουργός Γεωργίας έως την παραίτησή του, στις 4 Ιουλίου 1951.
Εξελέγη βουλευτής στις εκλογές του 1952 με τον Ελληνικό Συναγερμό. 

Μετά το θάνατο του βουλευτή Αθηνών, Ιωάννη Τριανταφύλλη, τον Ιούνιο του 1956, ο Λαμπρόπουλος έγινε βουλευτής ως πρώτος επιλαχών (στη 12η θέση σε σταυρούς προτίμησης) και ορκίστηκε στις 5 Ιουνίου. 
Ήταν ξανά υποψήφιος στην εκλογική περιφέρεια Β' Αθηνών στις εκλογές του 1958 (με την ΕΡΕ) χωρίς να εκλεγεί.

Δημοσίευσε μελέτες σε διάφορα περιοδικά με γεωργικά και διοικητικά θέματα. Ήταν παντρεμένος, με 2 κόρες και 1 γιο.

## Παραπομπές


Κατηγορία:Έλληνες υπουργοί Γεωργίας
Κατηγορία:Βουλευτές Α΄ Αθηνών
Κατηγορία:Βουλευτές εκλεγμένοι με τον Ελληνικό Συναγερμό
Κατηγορία:Βουλευτές εκλεγμένοι με την ΕΡΕ
Ραφαήλ Πυλαρινός

Ο **Ραφαήλ Πυλαρινός** (Αθήνα, 11 Ιανουαρίου 1962) είναι Έλληνας διευθυντής ορχήστρας και συνθέτης/ενορχηστρωτής. Άρχισε τις σπουδές του στο πιάνο και το τρομπόνι και συνέχισε με το τραγούδι και τα Ανώτερα Θεωρητικά, αποκτώντας όλα τα Πτυχία των Ανωτέρων Θεωρητικών, καθώς και τα Διπλώματα Σύνθεσης, Μονωδίας και Τρομπονιού.

Τελειοποίησε τις μουσικές του γνώσεις στην Ιταλία σπουδάζοντας Διεύθυνση Ορχήστρας στη Μουσική Ακαδημία της Santa Cecilia της Ρώμης και την Ακαδημία της Πεσκάρα και ολοκλήρωσε τα μεταπτυχιακά του διευθύνοντας τη Συμφωνική Ορχήστρα της Santa Cecilia στα Master Class τελειοποίησης που οργανώνει η Ακαδημία. 

Σπούδασε δίπλα στους Bruno Aprea, Danielle Gatti και Donato Renzetti.

Από το 1990 αρχίζει την επαγγελματική του σταδιοδρομία ως μαέστρος, διευθύνοντας ορχήστρες όπως η Συμφωνική Ορχήστρα της Santa Cecilia της Ρώμης, η Συμφωνική Ορχήστρα του Φεστιβάλ Ferentino της Ιταλίας, η Ορχήστρα Σύγχρονης Μουσικής της ΕΡΤ, η Κρατική Ορχήστρα Αθηνών [Κ.Ο.Α] ,η Κρατική Ορχήστρα Κύπρου [Κ.Ο.Κ] , η Συμφωνική Ορχήστρα Νέων Πειραιά «Δ. Μητρόπουλος», όπου είναι Καλλιτεχνικός Διευθυντής από το 1998, η Φιλαρμονική Ορχήστρα του Brasov της Ρουμανίας, η Εθνική Συμφωνική Ορχήστρα της Ε.Ρ.Τ , η Ορχήστρα Φιλαρμονια Αθηνών, η «Orchestra Internazionale D’Italia», η Οrchestra Sinfonica Internazionale Giovanile «Fedele Fenaroli», η Camerata Strumentale dell’Universita di Salerno «Danilo Rossi» κ.α.

Έχει εμφανισθεί στο Auditorium της Ρώμης, στο Ηρώδειο στα πλαίσια του Φεστιβάλ Αθηνών, στην Εθνική Λυρική Σκηνή, στο Παλλάς, στο Μέγαρο Μουσικής  Αθηνών,σε θέατρα της Κύπρου, στο "Theatro di V.B. di Ascoli" ,στο Φεστιβάλ του «Lanciano» κ άλλού.

Από τον Αύγουστο του 2019, έως και τον Ιανουάριο του 2023, διετέλεσε Αναπληρωτής Καλλιτεχνικός - Εκτελεστικός Διευθυντής του Πολιτιστικού Κέντρου Ηρακλείου.

## Παραπομπές


Κατηγορία:Έλληνες μουσικοί
Κατηγορία:Έλληνες συνθέτες
Κατηγορία:Έλληνες διευθυντές ορχήστρας
Αϊσέλ Τεϊμουρζαντέ

Η **Αϊσέλ Τεϊμουρζαντέ** (, 25 Απριλίου 1989), περισσότερο γνωστή ως **Αϊσέλ** (), είναι Αζέρα τραγουδίστρια της ποπ μουσικής και της ριθμ εντ μπλουζ. 

Το 2009 επιλέχθηκε από τον İTV (κρατικό κανάλι του Αζερμπαϊτζάν) να εκπροσωπήσει τη χώρα της στο Διαγωνισμό Τραγουδιού Eurovision σε ντουέτο με τον Άρας. Ο τίτλος του τραγουδιού ήταν *Αlways* και κατέκτησε τελικά την τρίτη θέση.

## Νεανικά χρόνια
Γεννήθηκε στο Μπακού και είναι η νεότερη από τις τρεις κόρες μιας δημοσιογράφου και ενός καθηγητή πανεπιστημίου. Ξεκίνησε να τραγουδάει σε ηλικία μόλις τεσσάρων ετών ενώ έκανε επίσης και μαθήματα πιάνου. Είναι απόφοιτη του τμήματος Διεθνών Σχέσεων του Πανεπιστημίου Γλωσσών του Αζερμπαϊτζάν.

## Σταδιοδρομία

### Eurovision
Τον Ιανουάριο του 2009, η Αϊσέλ επιλέχθηκε από το ITV (κρατικό κανάλι του Αζερμπαϊτζάν) να εκπροσωπήσει το Αζερμπαϊτζάν στον Διαγωνισμό Τραγουδιού Eurovision μαζί με τον Ιρανό-Σουηδό τραγουδιστή Αράς και το τραγούδι «Always». Ο διαγωνισμός πραγματοποιήθηκε στη Μόσχα της Ρωσίας εκείνη την χρονιά. Στις 16 Μαΐου 2009, η Αϊσέλ και ο Αράς έλαβαν την τρίτη θέση (από τις 25 χώρες) με 207 πόντους στον μεγάλο τελικό.

### Μετά την Eurovision
Στις 28 Μαΐου 2009, η Αϊσέλ και ο Αράς ανακοίνωσαν την ευρωπαϊκή περιοδεία τους, περιλαμβάνοντας συναυλίες σε χώρες όπως Σουηδία, Ελλάδα και Ρωσία. Την ίδια περίοδο, η Αϊσέλ έγινε το κεντρικό πρόσωπο της διαφήμισης γιαουρτιών της εταιρείας Danone, η οποία προβλήθηκε σε Αζερμπαϊτζάν και Γεωργία.

Το 2012, η Αϊσέλ μαζί με πέντε ακόμη καλλιτέχνες από το Αζερμπαϊτζάν ήταν στην κριτική επιτροπή του τελικού της Δανίας για τη συμμετοχή στη Eurovision.

## Προσωπική ζωή
Το 2012, η Αϊσέλ παντρεύτηκε τον Μουράντ Αντιγκοσάλοβ και επέλεξε να αποσυρθεί από το τραγούδι. Το ζευγάρι απέκτησε τρία παιδιά, δύο γιους και μια κόρη.

## Παραπομπές


Κατηγορία:Αζέρες τραγουδίστριες
Κατηγορία:Συμμετέχοντες στη Eurovision
Κατηγορία:Διαγωνισμός Τραγουδιού Eurovision 2009
Κατηγορία:Συμμετέχοντες στο διαγωνισμό τραγουδιού Eurovision με το Αζερμπαϊτζάν
Παραβόλα Αιτωλοακαρνανίας

Η **Παραβόλα** είναι οικισμός της Στερεάς Ελλάδας στην Περιφερειακή Ενότητα Αιτωλοακαρνανίας. 

## Γενικά στοιχεία
Η Παραβόλα βρίσκεται στη βόρεια πλευρά της λίμνης Τριχωνίδας, κοντά στους πρόποδες του Παναιτωλικού όρους σε υψόμετρο 70 μέτρα. Σύμφωνα με την απογραφή του 2011 έχει πληθυσμό 901 κατοίκους. Απέχει περίπου 11 χλμ. Α.-ΝΑ. από το Αγρίνιο. Ως οικισμός αναφέρεται επίσημα το 1889 στο ΦΕΚ 251Α - 04/10/1889 να προσαρτάται στον τότε δήμο Θέρμου. Από το 1994 και μέχρι το 2010, πριν την εφαρμογή της διοικητικής μεταρρύθμισης Καλλικράτης, ήταν έδρα του δήμου Παραβόλας. Πολιούχος και προστάτης αυτής ο Άγιος Δημήτριος που εορτάζει στις 26 Οκτωβρίου εκάστου έτους.

## Ιστορικά στοιχεία
Στο κέντρο του οικισμού υψώνεται ένας λόφος, ονόματι *Παλιόκαστρο*, με πανοραμική θέα στη λίμνη Τριχωνίδα, στην κορυφή του οποίου σώζονται τα ερείπια του αρχαίου αιτωλικού οχυρού ***Βουκάτιον,*** το οποίο από το 1976 έχει κηρυχθεί αρχαιολογικός χώρος. Από το μικρό αυτό οχυρό σώζονται τμήματα των τειχών που ανήκουν στον 3ο αι π.Χ. καθώς κι ένας ημικυκλικός πύργος με τρία παράθυρα. Από τη Βυζαντινή περίοδο σώζεται ο κοιμητηριακός ναός της *Θεοτόκου*, ο οποίος είναι περιορισμένος στο ανατολικό μέρος του μεσαίου κλίτους παλαιοχριστιανικής βασιλικής του 6ου αι. Ιδιαίτερη σημασία έχει η μορφολογία της αψίδας.Ο ναός περιορίστηκε στο σημερινό του μέγεθος κατά τη εποχή του Δεσποτάτου, τον 13ο αι.

## Δημογραφικά στοιχεία
Η Παραβόλα, σύμφωνα με την απογραφή 2011, ως κοινότητα έχει πληθυσμό 3.773 κατοίκους και ως οικισμός 2431 ενώ με την απογραφή πληθυσμού του Μαρτίου 2001 είχε 2.321 κατοίκους, οι οποίοι ασχολούνται κυρίως με τη γεωργία και την κτηνοτροφία. Στην Παραβόλα υπάρχει κατάστημα ΕΛ.ΤΑ.,Κ.Ε.Π. καθώς και Δημοτικό σχολείο, Γυμνάσιο και Γενικό Λύκειο. Πολιούχος του χωριού είναι ο Άγιος Δημήτριος.

### Απογραφές πραγματικού πληθυσμού (''de facto'')

## Ορειβασία
Σε απόσταση περίπου 12 χιλιόμετρα, στο Παναιτωλικό και στην τοποθεσία "Περιστέρι" και σε υψόμετρο 1.170 μέτρα, υπάρχει καταφύγιο, το οποίο κατασκευάστηκε το 2001 από τον *Ορειβατικό Σύλλογο Αγρινίου*, με πλήθος πεζοπορικών - ορειβατικών διαδρομών που προσφέρονται για επισκέψεις όλη τη διάρκεια του χρόνου. Υπάρχουν διαδρομές διαφόρων επιπέδων δυσκολίας και η ανάβαση σε πολλές κορυφές είναι σηματοδοτημένη από μέλη του *Ορειβατικού Συλλόγου Αγρινίου*.

## Δείτε επίσης
Δήμος - Κοινότητα Παραβόλας

## Εξωτερικοί σύνδεσμοι

*Πύργος της Παραβόλας
*Το αρχαίο Βουκάτιο στην Παραβόλα

## Παραπομπές


Κατηγορία:Χωριά της περιφερειακής ενότητας Αιτωλοακαρνανίας
An-Nashīd al-Waṭanī

**An-Nashīd al-Waṭanī** (, που σημαίνει στα αραβικά «Εθνικός Ύμνος») είναι ο εθνικός ύμνος του Κουβέιτ. Οι στίχοι γράφτηκαν από τον ποιητή Αχμάτ Μεσαρί Αλ-Αντουάνι (Ahmad Meshari al-Adwani), ενώ τη σύνθεση της μουσικής επιμελήθηκε ο Ιμπραχίμ Αλ-Σούλα (Ibrahim al-Soula]) και ενορχηστρωτής είναι ο Αχμάτ Αλί (Ahmad Ali).

## Ιστορικό και χρήση
Μεταδόθηκε για πρώτη φορά στις 25 Φεβρουαρίου του 1978. Πριν το 1978 χρησιμοποιούνταν ο ύμνος *Amiri Salute*, σε σύνθεση του Γιουσούφ Αντίς του 1951. Σήμερα ο χαιρετισμός, όπως ήταν ο τίτλος εκείνου του ύμνου, αποτελεί τις πρώτες έξι γραμμές του εθνικού ύμνου.

Ο ύμνος σπάνια χρησιμοποιείται στο Κουβέιτ και κυρίως σε ειδικές περιπτώσεις. Εξαιτίας αυτού πολλοί Κουβεϊτιανοί δεν χρησιμοποιούν τον εθνικό ύμνο.

## Αραβικό κείμενο

## Αγγλική μετάφραση
(πολύ ελεύθερη , όχι κατά λέξη μετάφραση του αραβικού κειμένου)

:Kuwait, my country, may you be safe and glorious!
:May you always enjoy good fortune!
:You are the cradle of my ancestors,
:Who put down its memory.

:With everlasting symmetry, showing all eternity,
:Those Arabs were heavenly,
:Kuwait, my country,
:May you be safe and glorious!
:May you always enjoy good fortune.

:Blessed be my Country a homeland for harmony,
:Warded by true sentry giving their soils aptly,
:Building high its history, Kuwait,
:My country, we're for you my Country,

:Led by faith and loyalty,
:With its Amir equally,
:Fencing us all fairly, with warm love and verity,
:Kuwait, my country,

:May you be safe and glorious.
:May you always enjoy good fortune!

## Ελληνική μετάφραση
(πολύ ελεύθερη , όχι κατά λέξη μετάφραση του αραβικού κειμένου)

:Κουβέιτ, χώρα μου, είθε να είσαι ασφαλής και δοξασμένη!
:Μακάρι να έχεις πάντοτε καλή τύχη!
:Είσαι το λίκνο των προγόνων μου,
:Οι οποίοι έμειναν στη μνήμη μας.

:Με συμμετρία που διαρκεί πάντα, δείχνοντας παντοτινή αιωνιότητα,
:Αυτοί οι Άραβες ήταν από τον παράδεισο,
:Κουβέιτ, χώρα μου, 
:Είθε να είσαι ασφαλής και δοξασμένη!
:Μακάρι να έχεις πάντοτε καλή τύχη.

:Ας είσαι ευλογημένη Χώρα μου πατρίδα για την αρμονία,
:Που διασφαλίζεται με την πραγματική φρουρά που παρέχουν τα εδάφη τους άφθονα,
:Κτίζοντας σε γερά θεμέλια την ιστορία της, Κουβέιτ,
:Χώρα μου, ζούμε για σένα Χώρα μου,

:Οδηγημένοι από πίστη και αφοσίωση,
:Με τον Εμίρη της ισότιμα,
:Προστατεύοντάς μας όλους δίκαια, με θερμή αγάπη και αλήθεια,
:Κουβέιτ, χώρα μου,

:Είθε να είσαι πάντα ασφαλής και δοξασμένη.
:Μακάρι να έχεις πάντοτε καλή τύχη!

## Εξωτερικοί σύνδεσμοι
* Kuwaiti Embassy in Beirut - Ο ύμνος απότην πρεσβεία του Κουβέιτ στη Βηρυτό.
* BBC News - Ορχηστρική έκδοση του "Al-Nasheed Al-Watani" σε μορφή RealAudio

Κατηγορία:Εθνικοί ύμνοι
Κατηγορία:Εθνικά σύμβολα του Κουβέιτ
Αγιοσοφίτες

Με την προσωνυμία **Αγιοσοφίτες** αποκαλούνταν οι κληρικοί που ιερουργούσαν στον Ναό της Αγιάς Σοφιάς στην Κωνσταντινούπολη, σε αντιδιαστολή με εκείνους που ιερουργούσαν στον επίσης μεγάλο ναό των Αγίων Αποστόλων, οι οποίοι αποκαλούνταν **Αγιαποστολίτες**.

Οι Αγιοσοφίτες, σύμφωνα με την «έκθεση της Βασιλείου τάξεως» του Πορφυρογέννητου, διακρίνονταν ανάλογα με το βαθμό τους και το έργο που επιτελούσαν σε Πρεσβυτέρους, Διακόνους και Διακόνισσες, υποδιακόνους, αναγνώστες, ψάλτες και πυλωρούς ή οστιαρίους. Οι Αγιοσοφίτες είχαν εν προκειμένω ιδιαίτερο οργανισμό, πρότυπα του οποίου υφίστανται μέχρι σήμερα στο «Τυπικό της Εκκλησίας».

Προϊστάμενος των Πρεσβυτέρων ήταν ο Πρωτοπαπάς (ή Πρωτόπαπας) της Μεγάλης Εκκλησίας ο οποίος χαρακτηριζόταν «*έκδικος και πρώτος του βήματος*»  και έφερε τα «δευτερεία» του αρχιερέως. Πρόκειται για τον σημερινό αρχιερατικό επίτροπο. Τον Πρωτόπαπα ακολουθούσε ο Δευτερεύων των Πρεσβυτέρων, ο «εισοδεύων τους ιερείς», υπεύθυνος για την ευταξία εντός του ναού. Αυτόν ακολουθούσε ο ρήτωρ που ερμήνευε τις γραφές· πρόκειται για τον σημερινό ιεροκήρυκα.

Προϊστάμενος των Διακόνων ήταν ο Δευτερεύων των Διακόνων, ο σημερινός αρχιδιάκονος. Μετά  απ΄ αυτόν ακολουθούσε ο προϊστάμενος των ψαλτών, ο λεγόμενος Πρωτοψάλτης, θέση την οποία κατείχαν οι δύο «δομέστικοι» των δύο χορών, του δεξιού και αριστερού. Αυτούς ακολουθούσε ο «άρχων των κοντακίων» που ήταν ο προϊστάμενος των αναγνωστών καλούμενος ιδιαίτερα και «πριμμικήριος των αναγνωστών» ή «πρωτοκανόναρχος». Τέλος, προϊστάμενος των πυλωρών ήταν ο «πρώτος οστιάριος», ο οποίος και κρατούσε τις θύρες στις χειροτονίες.

Άλλοι εκκλησιαστικοί τίτλοι που απαντώνταν στην Αγία Σοφία ήταν του ρεφενδαρίου, του ναρθηκοφόρου, του στράτωρος (= ιπποκόμος του Πατριάρχη), του διποτάτου του ιερού ναού κ.ά.

## Σημείωση
Σήμερα Αγιοσοφίτες ή Αγιασοφίτες ονομάζονται οι μόνιμοι κάτοικοι της ομώνυμης συνοικίας του Πειραιά.

## Πηγές
*«Νεώτερον Εγκυκλοπαιδικόν Λεξικόν Ηλίου», τόμ.1ος, σελ.289 

Κατηγορία:Ιστορία του Χριστιανισμού
Κατηγορία:Χριστιανικοί θρησκευτικοί τίτλοι και βαθμοί
Κατηγορία:Θρησκεία στη Βυζαντινή Αυτοκρατορία
Αμπντελατίφ Φιλαλί

Ο **Αμπντελατίφ Φιλαλί** (αραβικά: عبد اللطيف الفلالي) (26 Ιανουαρίου 1928 – 20 Μαρτίου 2009) ήταν Μαροκινός πολιτικός και διπλωμάτης, που υπηρέτησε στην πρωθυπουργία του κράτους από το 1994 έως το 1998. Σταδιοδρόμησε επί βασιλείας του Χασάν Β΄. Ο γιος του, Φουάτ, είναι πρώην σύζυγος της πριγκίπισσας Λάλα Μέριεμ του Μαρόκου, κόρης του αποβιώσαντος βασιλέα Χασάν Β΄ και μεγαλύτερη αδερφή του βασιλιά Μοχάμετ ΣΤ΄.

## Καριέρα
Γεννήθηκε στη Φες του Μαρόκου στις 26 Ιανουαρίου του 1928.

Διορίστηκε στην πρωθυπουργία από τον βασιλιά στις 25 Μαΐου του 1994. Την περίοδο από το 1985 έως το 1999 χρημάτισε και υπουργός Εξωτερικών. Παρέμεινε πρωθυπουργός ως τις 4 Φεβρουαρίου του 1998, οπότε αντικαταστάθηκε από τον Αμπντεραχμάν Γιουσουφί.
Απεβίωσε στη Γαλλία στις 20 Μαρτίου του 2009 εξαιτίας καρδιακού προβλήματος.

## Παραπομπές


## Εξωτερικοί σύνδεσμοι
* 

Κατηγορία:Πρωθυπουργοί του Μαρόκου
Αγρός αίματος

thumb|200px|Ο Αγρός αίματος σήμερα
Ο επονομαζόμενος **Αγρός Αίματος**, ή χωρίον αίματος και αραμαϊκά "**ακελδαμά**" είναι βιβλική τοποθεσία, που σήμερα προσδιορίζεται, πλησίον των τειχών της Ιερουσαλήμ την οποία αναφέρει ο Ευαγγελιστής Ματθαίος (ΚΖ΄:1-11).

Πρόκειται για τον τόπο όπου, κατά την ευαγγελική αφήγηση, μετά την υπό του Ισκαριώτη , επιστροφή των τριάκοντα αργυρίων στους Εβραίους αρχιερείς, αυτοί προκειμένου να μη τα ξαναβάλουν στο "κορβανά" (=ταμείο του ναού) επειδή αποτελούσαν ήδη αντίτιμο αίματος εκ προδοσίας, "*συμβούλιον δὲ λαβόντες ἠγόρασαν ἐξ αὐτῶν τὸν ἀγρὸν τοῦ κεραμέως εἰς ταφὴν τοῖς ξένοις, δι'ὸ ἐκλήθη ὁ ἀγρὸς ἐκεῖνος *'ἀγρὸς αἵματος*' ἕως τῆς σήμερον*". Ο δε αναφερόμενος κεραμέας ήταν είτε κάποιος κεραμοποιός, ή κάποιος που πρόσφερε χώμα για κεραμουργία.

Παρά τα παραπάνω στις "*Πράξεις των Αποστόλων*" (α΄ 18-19), παρατίθεται η πληροφορία ότι τον αγρόν αυτόν αγόρασε ο ίδιος ο Ιούδας ο Ισκαριώτης από τον κεραμέα, όμως συνέβη να βρει εκεί τραγικό θάνατο, όταν και ξεχύθηκαν τα σπλάχνα του από την κοιλιά του. Εξ αυτού και ονομάσθηκε ο αγρός "ακελδαμά" που σημαίνει στην αραμαϊκή "*αγρός αίματος*".

Σημειώνεται ότι η ακριβής τοποθεσία αυτού μέχρι τον 4ο αιώνα δεν ήταν σαφής. Ο μεν συγγραφέας Ιερώνυμος το τοποθετούσε στα ΝΑ. της πόλης, ο δε ιστορικός Ευσέβιος "εν τη Αιλία εν βορείοις του όρους Σιών". Σήμερα σύμφωνα με αρχαία παράδοση τοπογραφικά ο αγρός αυτός φέρεται να βρισκόταν επί της κατηφορικής πλευράς της κοιλάδας του Ενώμ, όπου και η νοτιοδυτική τάφρος των τειχών της Ιερουσαλήμ η οποία και έφθανε μέχρι το ανατολικό σημείο της κοιλάδας των Κέδρων. 
Σήμερα στο σημείο συμβολής των δύο αυτών κοιλάδων βρίσκεται το Μοναστήρι του Αγίου Ονούφριου πίσω από το οποίο και προς δυτική κατευθυνση βρίσκεται αγρός μικρής έκτασης με μικρό σπήλαιο που φέρει ίχνη αγιογραφιών. Κατά την επικρατέστερη άποψη θεωρείται ο τόπος αυτός ο αναφερόμενος από τον ευαγγελιστή ως αγρός αίματος. Μάλιστα πιστεύεται ότι σ΄ αυτό το μικρό υφιστάμενο σπήλαιο είχαν καταφύγει οι μαθητές, "Απόστολοι", του Ιησού Χριστού "*διά τον φόβον των Ιουδαίων*".

Γύρω απ΄ αυτό το χώρο αρχικά θάπτονταν μοναχοί και προσκυνητές μέχρι τον 16ο αιώνα. Επειδή είχε παρατηρηθεί ότι η αποσύνθεση των νεκρών στο χώμα εκείνο γίνονταν πολύ γρήγορα, (πιστεύονταν και σε δύο μόλις ημέρες), η Αγία και Αυτοκράτειρα Ελένη διέταξε να μεταφέρουν τέτοιο χώμα με πολλά πλοία προκειμένου μ΄ αυτό να επιστρωθεί το νεκροταφείο της Ρώμης.

## Πηγές
* "Νεώτερον Εγκυκλοπαιδικόν Λεξικόν Ηλίου" τομ.1ος, σελ.320
* "Εγκυκλοπαίδεια Πάπυρος Larousse Britannica" τομ.2ος, σελ.147. 

## Εξωτερικοί σύνδεσμοι
* 

Κατηγορία:Ιερουσαλήμ
Κατηγορία:Γεωγραφία της Βίβλου
Κατηγορία:Ιούδας ο Ισκαριώτης
Τέλος Άγρας Γαργαλιάνων

Ο **Αθλητικός Όμιλος "Τέλος Άγρας"** ιδρύθηκε το 1952 και έχει έδρα τους Γαργαλιάνους Μεσσηνίας. Διατηρεί τμήμα ποδοσφαίρου που αγωνίζεται στην Α΄ Ε.Π.Σ. Μεσσηνίας και τμήμα στίβου με 150 ενεργούς αθλητές. Έχει χρώματα το κόκκινο και το λευκό και έμβλημα τον στεφανωμένο ολυμπιονίκη.

## Πληροφοριακά στοιχεία

Πήρε το όνομά του από το ψευδώνυμο του ήρωα μακεδονομάχου Σαράντου Αγαπηνού ή Τέλλου Άγρα που καταγόταν από την πόλη. Έχει χρώματα το κόκκινο και το μαύρο και ως έδρα χρησιμοποιεί το Δημοτικό Γυμναστήριο Γαργαλιάνων. Έμβλημα του είναι ο δαφνοστεφανωμένος έφηβος, όπως του Ολυμπιακού. 

Ο Τέλος Άγρας παίζει ανέκαθεν πρωταγωνιστικό ρόλο στις διοργανώσεις της Ε.Π.Σ. Μεσσηνίας. Το 1996 ανέβηκε για πρώτη φορά στη Δ΄ Εθνική παραμένοντας για δυο περιόδους. Επέστρεψε το 2007 που κατέκτησε το πρωτάθλημα ΕΠΣΜ και το 2007-08 συμμετείχε για τρίτη φορά στη Δ΄ Εθνική, όπου αγωνίστηκε συνολικά άλλες τρεις σεζόν ως το 2009-10.

## Τίτλοι
* Πρωτάθλημα Ε.Π.Σ. Μεσσηνίας: 1996, 2007 (ελλιπείς πληροφορίες)
* Κύπελλο ΕΠΣ Μεσσηνίας (2): 1997, 1998.

## Πηγές
* εφ. Ελευθερία, 16/3/2009.
* https://snsstamoskal.blogspot.com/2008/06/blog-post_9852.html

Κατηγορία:Αθλητικοί σύλλογοι Μεσσηνίας
Κατηγορία:Ιδρύσεις αθλητικών συλλόγων το 1952
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1952
Αγροτική οικονομία

Με τον γενικό όρο **Αγροτική Οικονομία** χαρακτηρίζεται το σύνολο των πάσης φύσεως συστηματικών ενεργειών που αποσκοπούν στη διάθεση αγαθών και παροχή υπηρεσιών που σχετίζονται με τις γεωργικές δραστηριότητες, ικανοποιώντας ανθρώπινες ανάγκες, έναντι κάποιου ωφελήματος.

Υπό αυτή την έννοια η αγροτική οικονομία εντάσσεται στην πρωτογενή παραγωγή. Πρόκειται για επιστήμη που πραγματεύεται τους όρους, τους νόμους αλλά και τα έθιμα ενός τόπου ή κατ΄ επέκταση χώρας, ή ομοσπονδίας χωρών που επηρεάζουν τις ενέργειες που αποβλέπουν στην απόκτηση και στην εκμετάλλευση του γεωργικού πλούτου.

Στη αγροτική οικονομία εντάσσεται πλήθος αγροτικών δραστηριοτήτων μεταξύ των οποίων συγκαταλέγονται γεωργικές, δασικές, κτηνοτροφικές, αλιευτικές κ.ά. Για παράδειγμα η εκλογή κατάλληλου εδάφους, κατάλληλου είδους σποράς, ή αντικατάσταση μιας καλλιέργειας με άλλη περισσότερο αποδοτικής, το ίδιο και στη κτηνοτροφία, η αναζήτηση και χρήση κατάλληλων λιπασμάτων, γεωργικών φαρμάκων, γεωργικών, κτηνοτροφικών, αλιευτικών υλοτομικών κ.λ.π. εργαλείων, μηχανικών μέσων και μηχανών, σκαφών, εξειδίκευση εργατών, κατασκευή υποδομών ανάπτυξης, φύλαξης και προώθησης αγαθών, παρακολούθησης των τιμών, αναζήτηση συμφερότερων αγορών και προώθησης κ.λ.π. Όλα αυτά και άλλα συνθέτουν τα κατά περίπτωση θέματα που εξετάζει η αγροτική οικονομία.

Ανάλογα με το πολίτευμα της κάθε χώρας η αγροτική οικονομία διακρίνεται σε κρατική και ιδιωτική. Στην Ελλάδα με εξαίρεση τους εθνικούς δρυμούς και εθνικούς κήπους είναι κυρίως ιδιωτική την οποία συμπληρώνει και κατευθύνει η κρατική αγροτική πολιτική, η οποία και αποβλέπει στη ποιοτική και ποσοτική ανάπτυξη της παραγωγής προς όφελος των αγροτών και γενικότερα του όλου πληθυσμού.

* Η αγροτική οικονομία αποτελεί το αντικείμενο εξέτασης της Αγροτικής Οικονομικής η οποία και αποτελεί ιδιαίτερο κλάδο της Οικονομικής επιστήμης.

Κατηγορία:Κοινωνική ιστορία
*
Α.Σ. Απόλλων Πεταλιδίου

Ο **Αθλητικός Σύλλογος Απόλλων Πεταλιδίου** είναι ποδοσφαιρικός σύλλογος με έδρα το Πεταλίδι Μεσσηνίας. Έχει επίσημο έτος ίδρυσης το 1978, χρώματα το λευκό και το κυανό και έμβλημα την κεφαλή του αρχαίου θεού Απόλλωνα.

Μεγαλύτερη διάκριση για το σύλλογο είναι οι παρουσίες της ποδοσφαιρικής του στη Δ΄ Εθνική κατηγορία, όπου αγωνίστηκε συνεχώς για 5 συνεχείς αγωνιστικές περιόδους από τη σεζόν 2003-04 ως τη σεζόν 2007-08. Επίσης από το σύλλογο αναδείχθηκε ο διεθνής αμυντικός Σωκράτης Παπασταθόπουλος.

## Ιστορία
Ο «Αθλητικός Σύλλογος Απόλλων Πεταλιδίου» ιδρύθηκε επίσημα το 1978 και έκτοτε αγωνίζεται στις διοργανώσεις της Ε.Π.Σ. Μεσσηνίας.

Την αγωνιστική περίοδο 2002-03 αναδείχθηκε πρωταθλητής Ε.Π.Σ. Μεσσηνίας για πρώτη φορά στην ιστορία του και κατέκτησε την άνοδο στην Δ΄ Εθνική κατηγορία. Στην Δ΄ Εθνική αγωνίστηκε συνεχώς για 5 χρονιές, από τη σεζόν 2003-04 ως και τη σεζόν 2007-08 που υποβιβάστηκε. Η καλύτερη παρουσία στη Δ΄ Εθνική καταγράφηκε τη σεζόν 2006-07 όποτε και κατέλαβε την 3η θέση.

Από την περίοδο 2008-09 επέστρεψε στο τοπικό πρωτάθλημα της Ε.Π.Σ. Μεσσηνίας και την Α΄ Κατηγορία. Υποβιβάστηκε και επέστρεψε προσωρινά στην Α΄ Κατηγορία τη σεζόν 2012-13, όποτε και υποβιβάστηκε εκ νέου. Τη σεζόν 2019-20 τερμάτισε στη 2η θέση δεύτερης τη τάξει κατηγορία της Ε.Π.Σ. Μεσσηνίας και επέστρεψε μετά από 7 χρόνια στην Α΄ Κατηγορία.

Το 2024-25 δήλωσε συμμετοχή στη Γ' ΕΠΣ Μεσσηνίας.

## Τίτλοι και διακρίσεις
* Πρωτάθλημα Ε.Π.Σ. Μεσσηνίας (1): 2003
* Κύπελλο Ε.Π.Σ. Μεσσηνίας:
** Κυπελλούχος Ε.Π.Σ. Μεσσηνίας (1): 2008
** Φιναλίστ Κυπέλλου Ε.Π.Σ. Μεσσηνίας (1): 2005

## Παρουσία στη Δ΄ Εθνική
Αναλυτικά η παρουσία του στη Δ΄ Εθνική είναι η εξής:

* 2003-04: 9ος όμιλος, 8η θέση/16 ομάδες
* 2004-05: 6ος όμιλος, 7η θέση/15 ομάδες
* 2005-06: 6ος όμιλος, 10η θέση/15 ομάδες
* 2006-07: 6ος όμιλος, 3η θέση/15 ομάδες
* 2007-08: 6ος όμιλος, 14η θέση/18 ομάδες (υποβιβασμός)

## Αξιόλογοι ποδοσφαιριστές
* Σωκράτης Παπασταθόπουλος
* Δημήτρης Σκαφιδάς

## Προπονητές
* Δημήτρης Καλύβας
* Παντελής Μάλαμας

## Παραπομπές


## Πηγές

* http://snsstamoskal.blogspot.com/2008/06/blog-post_9852.html

Κατηγορία:Ιδρύσεις αθλητικών συλλόγων το 1978
Κατηγορία:Αθλητικοί σύλλογοι Μεσσηνίας
Κατηγορία:Ποδοσφαιρικές ομάδες Ελλάδας
Ζάκυνθος (πόλη)

Η **Ζάκυνθος** είναι η πρωτεύουσα του ομώνυμου νησιού. Επίσης, αποτελεί την έδρα της Περιφερειακής Ενότητας Ζακύνθου αλλά και του Δήμου Ζακύνθου.

## Τοποθεσία
Βρίσκεται στα ανατολικά του νησιού απέναντι από τις ακτές της Πελοποννήσου. Η πόλη της Ζακύνθου απλώνεται μεταξύ του λιμανιού και του λόφου της Μπόχαλης. Η συνοικία της Μπόχαλης βρίσκεται στον λόφο που είναι χτισμένο το βενετικό φρούριο και θεωρείται από τις ομορφότερες της πόλης. Ήταν συνοικία στην οποία ζούσε η ανώτερη κοινωνική τάξη του νησιού κατά την περίοδο της Βενετοκρατίας αλλά και στα μετέπειτα χρόνια.

## Πληθυσμός
Ο πληθυσμός της πόλης της Ζακύνθου ήταν 9.772 κάτοικοι, σύμφωνα με την απογραφή του 2011 και αποτελεί τη δεύτερη μεγαλύτερη πόλη των Ιονίων Νήσων.

## Μνημεία - Αξιοθέατα
thumb|Η εκκλησία της Φανερωμένης
Στη Ζάκυνθο μπορεί να επισκεφθεί κανείς, το Μουσείο Επιφανών Ζακυνθίων, το Βυζαντινό Μουσείο, το Μουσείο Αγίου Διονυσίου και το Μαυσωλείο Σολωμού και Κάλβου.
Επίσης μπορεί να επισκεφτεί το Κάστρο στο λόφο της Μπόχαλης και το λόφο του Στράνη όπου συνέθεσε ο Διονύσιος Σολωμός τον «Ύμνο εις την Ελευθερία». Το *Ναυάγιο* είναι το πιο πολυφωτογραφισμένο σημείο της Ζακύνθου, όπου κάποτε ναυάγησε ένα πλοίο γεμάτο με παράνομα τσιγάρα ερχόμενα από την Τουρκία.

Αξιόλογη είναι η αναγεννησιακή εκκλησία της Φανερωμένης. Το κτήριο του 16ου αιώνα καταστράφηκε στους σεισμούς το 1953, αλλά ανοικοδομήθηκε με παραδοσιακούς τρόπους και με όλη τη λεπτομέρεια και αποτελεί δείγμα της μεταβυζαντινής επτανησιακής ναοδομίας.

## Γεγονότα
thumb|Το μνημείο του Μητροπολίτη Χρυσόστομου Δημητρίου και του Δημάρχου Λουκά Καρρέρ, των "Ενάρετων μεταξύ των Εθνών", που διέσωσαν τον Εβραϊκό πληθυσμό της Ζακύνθου.
* Στις 9 Σεπτεμβρίου 1943 ο Γερμανός διοικητής της Ζακύνθου Πάουλ Μπέρενς ζήτησε από τον Μητροπολίτη Ζακύνθου Χρυσόστομο και τον Δήμαρχο Λουκά Καρρέρ να συντάξουν κατάλογο με όλους τους Εβραίους του νησιού και να του τον παραδώσουν. Οι δύο άνδρες αρνούμενοι, με κίνδυνο της ζωής τους, να παραδώσουν στις γερμανικές αρχές κατάλογο με τα ονόματα των μελών της τοπικής εβραϊκής κοινότητας, έγραψαν στον κατάλογο μόνο τα δύο δικά τους ονόματα. Το γενικό γερμανικό επιτελείο τότε ακύρωσε τη διαταγή και με αυτόν τον τρόπο γλίτωσαν οι Εβραίοι της Ζακύνθου. Το γεγονός της διάσωσης μιας ολόκληρης κοινότητας είναι το μοναδικό στην κατακτημένη Ευρώπη.
* Στις 12 Αυγούστου 1953 έγινε σεισμός 7,3 ρίχτερ, ο οποίος κατέστρεψε σχεδόν όλα τα κτήρια της πόλης, ενώ ακολούθησε και πυρκαγιά. Η πόλη στη συνέχεια ανοικοδομήθηκε.

## Παραπομπές


## Εξωτερικοί σύνδεσμοι
* 

Κατηγορία:Πόλεις της Ελλάδας
Κατηγορία:Ζάκυνθος
Κατηγορία:Δήμος Ζακύνθου
Φαρζίν φακρ Γιασερί

Ο **Φαρζίν φακρ Γιασερί** (Περσικά:فرزین فخر یاسری, γεννημένος το 1954 στο Λανγκαρούντ του Ιράν) είναι ένας Ιρανός σουρεαλιστής ζωγράφος, συγγραφέας και ποιητής. Μία από τις πιο διάσημες ιστορίες του φέρει το όνομα "Ανοιχτά μάτια ενός νεκρού σκύλου". Ζει και εργάζεται στο Λανγκαρούντ.

## Βιογραφία
Ο Φαρζίν Γιασερί γεννήθηκε το 1954 στο Λαγκαρούντ,στην επαρχία του Γκιλάν στο Ιράν. Μεγάλωσε στο χωριό "Ντιαρ γιαν", σε μια ορεινή περιοχή της επαρχίας Γκιλάν. Οι γονείς του ήταν τιμαριούχοι γαιοκτήμονες που χρεοκόπησαν το 1963. Έγινε δεκτός στο πανεπιστήμιο, αλλά αναγκάστηκε να διακόψει τις σπουδές του λόγω οικονομικών προβλημάτων. Έτσι έγινε αυτοδίδακτος και ξεκίνησε να ζωγραφίζει επαγγελματικά το 1978. Σήμερα ζει στο Λαγκαρούντ. Έχει μια κόρη, ονόματι Γκολίνα και ένα γιο, τον Φιρούζ. Η τεχνική του περιστρέφεται γύρω από το σουρεαλισμό.

## Εκθέσεις
Μερικές από τις πιο γνωστές του εκθέσεις είναι:

*Ατομικές:
-1983, 1994, 2003, 2005, Λαγκαρούντ, Ιράν - 1986, 2003, 2007, Λαχιτζάν, Ιράν.
*Ομαδικές:
-1984, Ζαχεντάν, Ιράν-2004, Σιράζ, Ιράν - 2000, Τεχεράνη, 2000 Τεχεράνη, Ραστ.

## Αντιλήψεις
Ο Φαρζίν πιστεύει πως ένας ζωγράφος, εκτός της τεχνικής, θα πρέπει επίσης να αφήνει το προσωπικό του καλλιτεχνικό στίγμα, ώστε να αναγνωρίζεται η αξία του από ανθρώπους διαφορετικής κουλτούρας. Κατά το Φαρζίν, ένας πίνακας αποτελεί μορφή επικοινωνίας προς τον κόσμο. Επιπλέον, ένας καλλιτέχνης θα πρέπει να επιζητεί με τα έργα του τον εμπλουτισμό της τέχνης και του πολιτισμού της κοινωνίας του και όχι να παρέχει απλώς εφήμερη ψυχαγωγία. Πιστεύει πως ένα καλλιτεχνικό έργο θα πρέπει να είναι τόσο αναπάντεχο και σαγηνευτικό ώστε να ελκύσει το μυαλό των θεατών. Επίσης, όπως ο ίδιος λέει, τα αθάνατα κομμάτια τα οποία έγιναν διαχρονικό αντικείμενο θαυμασμού φτιάχτηκαν με τη δύναμη της φαντασίας και όχι τόσο με την ικανότητα της παρατήρησης.

Κατηγορία:Ιρανοί ζωγράφοι
Κατηγορία:Ιρανοί συγγραφείς
Ένωση Σωματείων Πετοσφαίρισης Δυτικής Αττικής

Η **Ένωση Σωματείων Πετοσφαίρισης Δυτικής Αττικής** (**ΕΣΠΕΔΑ**) είναι υπεύθυνη για το άθλημα του βόλεϊ στους δήμους της Δυτικής Αττικής, εδρεύει στο Μοσχάτο και έχει 53 σωματεία-μέλη. Ιδρύθηκε το 1987.

## Ιστορικό
Αρχικά οι ομάδες της Αθήνας και της Δυτικής Αττικής αγωνίζονταν στο *Πρωτάθλημα Αθηνών*  με πρώτη διοργάνωση το Πρωτάθλημα Αθήνας πετοσφαίρισης ανδρών 1925 αλλά και το Πρωτάθλημα Αθήνας πετοσφαίρισης γυναικών 1926, και από το 1947-48 στο νεοσύστατο *Πρωτάθλημα Κέντρου* ή Αθηνών-Πειραιώς που κράτησε μια σεζόν. Το 1951 εγινε ξνά Ενοποίηση πρωταθλημάτων Αθηνών-Πειραιώς. Από το 1936 έως το 1940 γίνονται τα πρώτα αναγνωρισμένα πανελλήνια πρωταθλήματα που διοργανώνει ο ΣΕΓΑΣ, για να ακολουθήσει το Πανελλήνιο πρωτάθλημα πετοσφαίρισης ανδρών 1961. Το 1975 δημιουργήθηκε και η Β΄ Εθνική Πετοσφαίρισης Ελλάδας Ανδρών για να έλθει και η Γ' Εθνική και το 1988 η Α2.

Το Πρωτάθλημα Κέντρου Ανδρών από το 1969 και την συγκρότηση Εθνικής Κατηγορίας εγινε η 2η κατηγορία ιεραρχικά. Το Πρωτάθλημα Κέντρου μετά τις νέες Εθνικές Κατηγορίες εντάχθηκε *Ε.Σ.Π. Αττικής* η οποία διασπάστηκε το 1987 σε: ΕΣΠΑΑ και ΕΣΠΕΔΑ. Το 1987 που ιδρύθηκε η ΕΣΠΕΔΑ, η Α' κατηγορία ΕΣΠΕΔΑ αποτελούσε την τέταρτη ουσιαστικά βαθμίδα του ελληνικού βόλεϊ. Οι πρωταθλητές πριν τη δημιουργία της ΕΣΠΕΔΑ:

**Πρωταθλήματα Πειραιώς**

**Πρωταθλήματα Κέντρου 1948-49 και 1951-1968**

**Πρωταθλήματα Κέντρου 1968-1987**

## Διοργανώσεις
Η **ΕΣΠΕΔΑ** διοργανώνει πρωταθλήματα Α΄ και Β΄ κατηγορίας ανδρών και γυναικών καθώς και Κύπελλο ανδρών και γυναικών. Επίσης, διοργανώνει έξι πρωταθλήματα μικρών κατηγοριών: εφήβων, παίδων, παμπαίδων, νεανίδων, κορασίδων, παγκορασίδων.

## Κάτοχοι τίτλων
### Πρωταθλήματα
#### Ανδρών

#### Γυναικών

### Πρωταθλήματα Υποδομών

## Κύπελλο
**Νικητές**

### Τελικοί
**Ανδρών**

**Γυναικών**

## Σημειώσεις

## Δείτε επίσης
*Ένωση Σωματείων Πετοσφαίρισης Αθήνας και Ανατολικής Αττικής

## Παραπομπές


## Εξωτερικοί σύνδεσμοι
* Ένωση Σωματείων Πετοσφαίρισης Δυτικής Αττικής - ΕΣΠΕΔΑ www.espeda.gr (Επίσημος ιστότοπος)
*  espedavolley.googlepages.com
* Πρωτάθλημα Εφήβων 2019-20 και Χρυσή Βίβλος www.volleynews.gr
Δραβήσκος Σερρών

Ο **Δραβήσκος** είναι χωριό του Δήμου Νέας Ζίχνης της Περιφερειακής Ενότητας Σερρών που βρίσκεται στο νοτιοανατολικό τμήμα του νομού, ανατολικά του ποταμού Αγγίτη, 46 χλμ. ΝΑ της πόλης των Σερρών και δυτικά του όρους Παγγαίο, σε υψόμετρο 100 μέτρων. Έως το 1926 ονομαζόταν *Ζδράβικ*.

## Ιστορία
### Αρχαιότητα
Λίγο δυτικότερα του σημερινού χωριού, στην τοποθεσία «Φραγκάλα», έχουν εντοπιστεί λείψανα (αρχιτεκτονικά μέλη και επιγραφές) αρχαίας πόλης, η οποία ταυτίζεται με την αρχαία θρακική πόλη της Ηδωνίδας «Δραβήσκο», που η ονομασία της διασώθηκε, με ελάχιστη μόνο παραφθορά, στην παλιά ονομασία του χωριού *«Σδραβήκι»* (= *εις Δραβήκι* ='ς Δραβήκι = *Σδραβήκι*). Η μνεία της πόλης από τον Στράβωνα και τον Αππιανό μαρτυρεί την ύπαρξή της στη ρωμαϊκή εποχή, αφού υποβαθμίστηκε πιθανώς σε απλή κώμη εξαρτώμενη διοικητικά από την κοντινή Αμφίπολη.

Το 465 π.Χ Θράκες πελταστές συνέτριψαν εκεί την οπλιτική φάλαγγα 2.500-3.000 Αθηναίων αποίκων της πόλης των Εννέα Οδών, οι οποίοι προχωρούσαν στη θρακική ενδοχώρα με σκοπό την κατάληψη των προσοδοφόρων χρυσωρυχείων της.

## Πληθυσμιακή εξέλιξη

* Στα τέλη της δεκαετίας του '60 πολλές οικογένειες του χωριού μετανάστευσαν, κυρίως στην πρώην Δυτική Γερμανία.

## Εκκλησιαστική υπαγωγή
Ο Δραβήσκος υπάγεται εκκλησιαστικά στην Ιερά Μητρόπολη Ζιχνών και Νευροκοπίου. Υφίστανται δύο ναοί αφιερωμένοι ο μεν ένας στον Άγιο Αθανάσιο και ο έτερος στη Μεταμόρφωση του Σωτήρος.

## Προσωπικότητες
* Επίσκοπος Τυάνων Φανούριος (1981)

## Παραπομπές


## Εξωτερικοί σύνδεσμοι
* Καλώς ήλθατε στο χωριό Δραβήσκος
* Αεροφωτογραφίες του χωριού

Κατηγορία:Χωριά της περιφερειακής ενότητας Σερρών
Κατηγορία:Δήμος Νέας Ζίχνης
Κατηγορία:Πόλεις της αρχαίας Μακεδονίας
Νικοφάνης

Ο **Νικοφάνης** ο Σικυώνιος, ήταν αρχαίος Έλληνας ζωγράφος, τον οποίο ανέφερε ο Πλήνιος ο πρεσβύτερος (15ο βιβλίο: xxxv. 10. s. 36. § 23) πως έζησε ανάμεσα στην εποχή του Απελλή και του Ζεύξι. Ήταν μαθητής του Παυσία και ο Πλήνιος αναφέρει ότι το ύφος του ήταν τόσο λεπτό και αρμονικό που λίγοι θα μπορούσαν να συγκριθούν μαζί του, αν και στην δραματική και σοβαρή τέχνη ήταν κατώτερος από τον Ζεύξη και τον Απελλή.
Έργα του ο Ασκληπιός με τις κόρες του (Υγεία, Πανάκεια, Ιασώ, Αίγλη) και ο Όκνος, η προσωποποίηση της οκνηρίας και ματαιοπονίας.

## Παραπομπές


Κατηγορία:Αρχαίοι Έλληνες ζωγράφοι
Κατηγορία:Αρχαίοι Σικυώνιοι
Παγκόσμιο κύπελλο κρίκετ γυναικών

Το **Παγκόσμιο κύπελλο γυναικών** είναι μία διεθνής οργάνωση του κρίκετ και στην οποία λαμβάνουν μέρος γυναίκες. Η πρώτη τέτοια διοργάνωση διεξήχθη στην Αγγλία το 1973, δύο χρόνια πριν τη διεξαγωγή του παγκοσμίου κυπέλλου των ανδρών. 

Στη διοργάνωση του 2009, από τις 7 Μαρτίου ως τις 22 Μαρτίου του 2009, τον τίτλο κατέκτησε η Αγγλία με νίκη επί της Νέας Ζηλανδίας.

Στην επόμενη διοργάνωση, που διεξήχθη από τις 21 Ιανουαρίου ως τις 17 Φεβρουαρίου 2013 κέρδισε η Αυστραλία τον τίτλο, επικρατώντας με 114 ρόνια των Δυτικών Ινδιών.

Στην επόμενη διοργάνωση, που έγινε από τις 24 Ιουνίου ως τις 23 Ιουλίου 2017 στο Λονδίνο, τον τίτλο κατέκτησε η Αγγλία επικρατώντας της Ινδίας στον τελικό, με 9 ρόνια.

Στην πιο πρόσφατη διοργάνωση, που διεξήχθη από τις 4 Μαρτίου έως τις 3 Απριλίου 2022, τον τίτλο κατέκτησε η Αυστραλία.

## Διοργανώσεις

### Πολλαπλές νικήτριες
* Αυστραλία: 7 νίκες (1978, 1982, 1988, 1997, 2005, 2013, 2022) 	
* Αγγλία: 4 νίκες (1973, 1993, 2009, 2017) 	
* Νέα Ζηλανδία: 1 νίκη (2000)

## Σημειώσεις και παραπομπές


## Εξωτερικοί σύνδεσμοι
* Ρεκόρ σε αγώνες παγκοσμίου κυπέλλου γυναικών από το Διεθνές Συμβούλιο Κρίκετ
* Cricinfo - Γυναίκες
* ICC Παγκόσμιο Κύπελλο Γυναικών 2008-09

Κατηγορία:Κρίκετ
Κατηγορία:Αθλητικές διοργανώσεις
Διεθνές Αεροδρόμιο Δουβλίνου

Το **Διεθνές Αεροδρόμιο Δουβλίνου** (, ) (IATA: **DUB**, ICAO: **EIDW**), είναι ο μεγαλύτερος διεθνής αερολιμένας της Δημοκρατίας της Ιρλανδίας. Βρίσκεται στο προάστιο Κόλινσταουν, περίπου 10 χιλιόμετρα βορείως του κέντρου της πρωτεύουσας. Αποτελεί το πρώτο σε επιβατική κίνηση αεροδρόμιο της χώρας με 23,3 εκατομμύρια επιβάτες το 2007, ενώ είναι η βάση τόσο του εθνικού αερομεταφορέα της Ιρλανδίας Air Lingus όσο και της ιδιωτικής εταιρείας χαμηλού κόστους Ryanair. 

Από το αεροδρόμιο του Δουβλίνου εκτελούνται πτήσεις προς τις περισσότερες ευρωπαϊκές πρωτεύουσες, καθώς και προς έξι πόλεις των Ηνωμένων Πολιτειών Αμερικής (Νέα Υόρκη-Κέννεντυ, Σαν Φρανσίσκο, Ουάσινγκτον, Ορλάντο, Σικάγο Ο'Χάρε, Φιλαδέλφεια). Η μεγαλύτερη επιβατική κίνηση παρουσιάζεται στη διαδρομή Δουβλίνο-Λονδίνο η οποία εξυπηρετείται από 50 πτήσεις καθημερινώς. Παρά την αυξημένη κίνηση επιβατών ο αερολιμένας του Δουβλίνου διαθέτει μόλις έναν τερματικό σταθμό, ενώ από το 2005 έχει ξεκινήσει η κατασκευή του δεύτερου τερματικού που αναμένεται να ολοκληρωθεί το 2010.

## Παραπομπές


## Εξωτερικοί σύνδεσμοι
* 
* Dublin Airport 
* Dublin Airport Authority 

Κατηγορία:Αεροδρόμια στην Ιρλανδία
Κατηγορία:Διεθνή αεροδρόμια